ORDE do 8 de maio de 2008 pola que se determinan os servizos mínimos dirixidos a garantir os servizos esenciais durante a folga que afecta o persoal das empresas encadradas no convenio provincial de limpeza de edificios e locais da provincia de Pontevedra convocada para o día 12 de maio de 2008, desde as 6.00 horas, durante toda a xornada laboral e con carácter indefinido.
CONSELLERÍA DE SANIDADE — III. OUTRAS DISPOSICIÓNS — 12/05/2008

O artigo 28.2º da Constitución española recoñece, como dereito fundamental da persoa, o dereito á folga.
O exercicio deste dereito na Administración e nas empresas, entidades e institucións públicas ou privadas, que presten servizos públicos ou de recoñecida e inaprazable necesidade, no ámbito e competencias da Comunidade Autónoma de Galicia, está condicionado ao mantemento dos servizos esenciais fixados no artigo 2 do Decreto 155/1998, do 9 de xuño (DOG nº 116, do 20 de xuño), entre os cales se atopa a sanidade.
O exercicio público da prestación da asistencia sanitaria non se pode ver afectado gravemente polo lexítimo dereito do exercicio de folga, xa que aquel é considerado e recoñecido prioritariamente en relación a este.
O artigo 3 do citado decreto faculta os conselleiros competentes, por razón dos servizos esenciais afectados, para que, mediante orde e diante de cada situación de folga, decidan o mínimo de actividade necesaria para asegurar o mantemento de tales servizos, así como para determinar o persoal necesario para a súa prestación.
Convocada folga polos sindicatos CIG, CC.OO. e UGT a partir do día 12 de maio de 2008 ás 6.00 horas, durante toda a xornada laboral e con carácter indefinido, que afectará a todos os/as traballadores/as das empresas encadradas no convenio provincial de limpeza de edificios e locais da provincia de Pontevedra, outorgada audiencia ao comité de folga,
DISPOÑO:
Artigo 1º
A convocatoria de folga realizada polos sindicatos CIG, CC.OO. e UGT a partir do día 12 de maio de 2008 ás 6.00 horas, durante toda a xornada laboral e con carácter indefinido que afectará a todos/as os/as traballadores/as das empresas encadradas no convenio provincial de limpeza de edificios e locais da provincia de Pontevedra, deberá entenderse condicionada ao mantemento dos servizos mínimos, segundo os criterios que se dispoñen nesta orde e que figuran no anexo a ela.
A folga é indefinida, abrangue toda a xornada laboral e afecta a todas as áreas dos centros dependentes das xerencias de atención primaria de Pontevedra e Vigo, os centros de especialidades de Mollabao e Vilagarcía dependentes do Complexo Hospitalario de Pontevedra e os centros de especialidades de Coia e A Doblada dependentes do Complexo Hospitalario Universitario de Vigo, polo que se tiveron en conta para a determinación dos servizos esenciais os seguintes factores para a cobertura da seguranza en relación coa hixiene do ambiente sanitario: o risco para os pacientes e traballadores derivado da realización de actividades e uso de materiais que sexan potencialmente contaminantes, a imposibilidade de demorar a prestación de asistencia e o volume de pacientes atendidos.
De acordo coa motivación anterior, os servizos mínimos que se fixan resultan totalmente imprescindibles para manter a axeitada cobertura do servizo esencial de asistencia sanitaria nos centros sanitarios, para os efectos de evitar que se produzan graves prexuízos aos usuarios.
Tales mínimos responden á necesidade de compatibilizar o respecto ineludible ao exercicio do dereito á folga coa atención aos usuarios que, baixo ningún concepto, poden quedar desasistidos polas características do servizo dispensado.
Entrando na análise dos servizos mínimos, establécense os seguintes criterios reitores na determinación do persoal necesario para o seu mantemento:
Criterios reitores:
Persoal de limpeza dos centros dependentes da Xerencia de Atención Primaria de Pontevedra, os centros dependentes da Xerencia de Atención Primaria de Vigo, os centros de especialidades de Mollabao e Vilagarcía dependentes do Complexo Hospitalario de Pontevedra e os centros de especialidades de Coia e A Doblada dependentes do Complexo Hospitalario Universitario de Vigo.
Días laborables:
I.-Zonas onde se require a limpeza urxente (salas de extraccións, salas de curas, salas con actividades de cirurxía menor): o 100% do persoal.
II.- Restantes zonas (salas de consultas, salas de espera, corredores e outras dependencias): ata o 50% dos efectivos da quenda.
Días festivos e domingos:
I.-En todas as áreas: 100% dos efectivos de domingos e festivos.
Estes criterios rexerán igualmente para a fixación dos servizos mínimos nos centros da Consellería de Sanidade e do Servizo Galego de Saúde en que preste servizos de limpeza persoal comprendido no ámbito da convocatoria desta folga.
Artigo 2º
A determinación dos/as profesionais necesarios deberá estar axeitadamente motivada. A xustificación debe constar nos expedientes de determinación de mínimos dos centros e debe exteriorizarse axeitadamente para xeral coñecemento dos/as destinatarios/as. Deberá quedar constancia neles dos factores ou criterios, cuxa ponderación conduce a determinar as prestacións mínimas.
Os/as profesionais necesarios para a cobertura dos servizos mínimos deberán ser publicados nos taboleiros de anuncios dos centros, con anticipación ao inicio da folga.
Coas premisas precedentes, no anexo desta resolución recóllense o número de efectivos de servizos mínimos para cubrir as xornadas de folga.
Artigo 3º
A designación nominal, que deberá recaer nos/as profesionais de xeito rotatorio, será determinada pola empresa e notificada aos/ás profesionais designados/as de xeito nominal.
Artigo 4º
Os paros e alteracións no traballo por parte do persoal necesario para o mantemento dos servizos mínimos determinados no anexo, así como os expostos nos taboleiros de anuncios de cada centro, serán considerados ilegais para os efectos do establecido no artigo 16.1º do Real decreto lei 17/1977, do 4 de marzo (BOE nº 58, do 9 de marzo).
Artigo 5º
O disposto nos artigos anteriores non significará ningún tipo de limitación dos dereitos que a normativa reguladora da folga recoñece ao persoal nesta situación, nin tampouco sobre a tramitación e efectos das peticións que a motiven.
Artigo 6º
Sen prexuízo do que establecen os artigos anteriores, deberanse observar as normas legais e regulamentarias vixentes en materia de garantías dos usuarios dos establecementos sanitarios. Os altercados ou incidentes que se produzan serán obxecto de sanción con base nas normas vixentes.
Disposición derradeira
Esta orde producirá efectos e entrará en vigor o mesmo día da súa publicación no Diario Oficial de Galicia.
Santiago de Compostela, 8 de maio de 2008.
María José Rubio Vidal
Conselleira de Sanidade
Ver referencia pdf "09000D009P030.PDF"
Ver referencia pdf "09000D010P033.PDF"